**ELŐTERJESZTÉS**

**Szombathely Megyei Jogú Város Közgyűlésének**

**2020. június 25-i ülésére**

**Javaslat a Szombathely Városi Vásárcsarnokkal kapcsolatos döntések meghozatalára**

A Tisztelt Közgyűlés 19/2020. (I.30.) Kgy. sz. határozata alapján 2020 márciusában megkezdődtek a Szombathely Városi Váráscsarnok felújításával kapcsolatos kivitelezési munkálatok. A Közgyűlés 116/2017. (IV.27.) Kgy. sz. határozata értelmében a Vásárcsarnok átépítése, felújítása alatt a Vásárcsarnok üzemeltetése ütemezve zajlik.

A piacon árusító kereskedők továbbra is és egységesen a piac felújítással nem érintett területén, illetve a nyitott elárusító tér területén kaptak elhelyezést folyamatos működési lehetőséggel. A hatósági ellenőrzés alatt álló, romlandó élelmiszereket árusító bérlők az I. csarnok építése alatt a fej épületben, a Hunyadi utca felőli, földszinti nagy áruház területén működnek, majd az I. csarnok elkészültét követően az új csarnokba, a megfelelően kialakított üzletekbe költöznek vissza, ily módon megoldható a folyamatos működés. A különleges körülményeket nem igénylő bérlőknek a Vásárcsarnokhoz közel, a nyitott elárusító tér területén sátor került felállításra, hogy az időjárási viszonyok ne befolyásolják az árusítást, illetve a folyamatos működés biztosítva legyen.

A koronavírus járvány miatt kihirdetett veszélyhelyzet és az annak kapcsán megalkotott kormányrendeletek korlátozó szabályai érintették a Vásárcsarnok működését is. A veszélyhelyzet ideje alatt nem került sor a zsibvásár megtartására. A veszélyhelyzet elmúltával azonban a zsibvásár ismételten megtartható, amelynek a felújítás alatti helyszínéről döntés meghozatalára van szükség.

A Közgyűlés 288/2017. (X.26.) Kgy. sz. határozatával elfogadott javaslat alapján a sátor zsibvásár területén történő felállítása miatt a zsibvásár a Gayer parkban lévő aszfaltos pályákon kerülne elhelyezésre. A zsibvásár heti egy alkalommal, vasárnap délelőtt működik, és asztalokról folyik az árusítás.

Tájékoztatom a Tisztelt Közgyűlést arról, hogy a Vásárcsarnok igazgatója azzal a kéréssel fordult hozzám, hogy a zsibvásár a felújítás ideje alatt a Közgyűlés által kijelölt Gayer Park helyett a 6615/29 hrsz-ú szabadtéri piacon felállított sátorban és a sátor körüli területen kerüljön megrendezésre az alábbi indokok alapján:

* A zsibvásár – jellegéből adódóan – a Gayer Park minőségvesztését eredményezné, helyreállítása a Vásárcsarnok átépítése után nagyon nagy költségekkel járna.
* A zsibvásár után olyan mennyiségű hulladék, lom marad a területen, aminek elszállítását gépjárműpark hiányában a Vásárcsarnok dolgozóival nem tudják megoldani, külső cég megbízása nagy költségekkel járna.
* Amennyiben a zsibvásár területe a Vásárcsarnok területén kívül van kijelölve, a szakhatóságokkal történt egyeztetés alapján ugyanúgy biztosítani kell a különböző feltételeket (megfelelő számú mobil WC konténer kihelyezése, őrző-védő szolgálat, külön takarító személyzet), melynek költségeit az előzetes kalkulációk alapján nem fedezné a zsibvásárból befolyó bevétel.
* A Vásárcsarnok bérlői, az I. csarnok árusai nagyfokú forgalomvesztéssel számolnak, amennyiben a zsibvásár helyszíne a Vásárcsarnoktól elkülönült területen kerülne kijelölésre, mivel a vasárnapi zsibvásári nap a legnagyobb bevételi forrásuk.

A zsibvásár új területe tehát a 6615/29 hrsz-ú vásártér, valamint – a Vásárcsarnok igazgatója által a kivitelezővel egyeztetett helyszínként – a 6615/25 hrsz-ú közútnak az előterjesztés mellékletét képező térképen jelölt szakasza lenne, amely közlekedéstechnikai szempontból a Kinizsi Pál utca és a Bercsényi Miklós utca közötti útszakasz lezárásával lenne megteremthető. A lezárásról a Vásárcsarnok igazgatója előzetesen tájékoztatta a Rendőrséget is.

Szintén a 288/2017. (X.26.) Kgy. sz. határozattal elfogadott javaslat szerint a Vásárcsarnok felújításának I. ütemében, amikor a fejépület felújítási munkái történnek, a Vásárcsarnok irodai és egyéb munkatársai részére a volt Szent-Györgyi Albert Szakközépiskola épületében, irodának használható, leválasztható helyiségeket, valamint a felújítás teljes időtartama alatt berendezési tárgyak elhelyezésére alkalmas épületet vagy helyiségeket kért az Önkormányzat az Országos Horvát Önkormányzattól. Tekintettel arra, hogy az Országos Horvát Önkormányzat helyhiány miatt nem tudott ennek eleget tenni, a Vásárcsarnok a Hunyadi Üzletházban bérel 2 db irodát a felújítás ideje alatt.

A Kormány a kijárási korlátozásról szóló 71/2020. (III.27.) Korm. rendeletében a piacok látogatási rendjére vonatkozóan meghatározta azt az időszakot (9.00 óra és 12.00 óra között), amikor a piacot a 65. életévét betöltött személyek látogathatták. A szombathelyi piac veszélyhelyzet alatti működésének tapasztalatai és a Szombathely Városi Vásárcsarnok igazgatója által javasolt módon – kormányrendeletben kapott felhatalmazás alapján – a 13/2020. (IV.15.) önkormányzati rendelettel módosítottam a kijárási korlátozás alatt a piac nyitva tartása és a 65. életévüket betöltött személyek általi látogatásának rendjét:

* 5.00 óra és 8.00 óra között: 65 év alattiak;
* 8.00 óra és 10.00 óra között: 65 év felettiek;
* 10.00 óra és 13.00 óra (vasárnap 12.00 óra) között: 65 év alattiak.

Az azóta eltelt időszak tapasztalatai azt mutatták, hogy a 65. életévüket betöltött személyek az idősáv első óráját használják csak ki, azon túl, a 2 órás időszak 2. órájában a piac már nem látogatott, amely így a piac kihasználtságának csökkenéséhez és a kereskedők bevételkieséséhez vezetett.

Fentiekre tekintettel egy újabb rendeletmódosítással, a Vásárcsarnok igazgatója által javasolt módon a kizárólagos idősávot 1 órára módosítottam, az eddig használt 8.00 óra és 10.00 óra közöttitől eltérően 8.00 óra és 9.00 óra közötti időszakban került meghatározásra a piacnak a 65. életévüket betöltött személyek általi látogatásának rendje, azzal, hogy 5.00 óra és 8.00 óra között, valamint 9.00 óra és 13.00 óra (vasárnap 12.00 óra) között bárki (így 65. életévüket betöltött személy is) látogathatja a piacot.

Szombathely Megyei Jogú Város Önkormányzata Közgyűlésének a vásárok és piacok működéséről szóló 34/1995. (X.26.) rendelete (a továbbiakban: rendelet) szabályozza az Önkormányzat által fenntartott vásár, piac helyét és nyitvatartási rendjét. A Vásárcsarnok felújítása alatti átmeneti időszakban a vásár, illetve a zsibvásár helyének, illetve nyitvatartási idejének módosítása miatt szükségessé vált a rendelet 1. mellékletének módosítása.

A Vásárcsarnok igazgatójával egyeztetve a felújítás hátralévő ideje alatt a Vásárcsarnok általános nyitvatartási ideje – évszaktól függetlenül – maradna az alábbiak szerint: hétfő szünnap, keddtől szombatig 5.00 órától 13.00 óráig, vasárnap 5.00 órától 12.00 óráig.

A Vásárcsarnok igazgatójának javaslatára minden hónap első péntekén megrendezésre kerülő tematikus vásárnapokra tekintettel ezeken a napokon hosszított, délután 13-17 óra közötti nyitva tartásra is javaslatot teszek. (2020-as évre ez a következő napokat jelenti: július 3., augusztus 7., szeptember 4., október 2., november 6., december 4.).

Ezen kívül az országos szinten évek óta megrendezésre kerülő, Piacok éjszakája programhoz is csatlakozna az intézmény, amely évente egy alkalommal, eddigi tapasztalatok szerint június közepén kerül megrendezésre. Erre a napra 18-24 óráig tartó nyitva tartási lehetőséget javasolok.

A rendelet 2. melléklete szabályozza az árusítóhelyek díjtételeit, illetve az egyéb helyhasználati díjakat. Ebben a mellékletben szükséges rögzíteni a tematikus vásárnapok asztalbérleti díját, amely az iparcikkekre vonatkozó napi helypénznek közel duplájában kerül meghatározásra.

A rendelet tekintetében még egy módosítás vált indokolttá, a Vásárcsarnok igazgatójának javaslata alapján. A Tisztelt Közgyűlés 116/2017. (IV.27.) Kgy. sz. határozatával támogatta, hogy a Vásárcsarnok felújítása, átalakítása alatt a bérlők az előterjesztés szerinti ütemezéssel az épületben, valamint folyamatos kereskedelmi tevékenységre alkalmas sátrakban kerüljenek elhelyezésre. 2020. március 13-ával kiürítésre került a Vásárcsarnok I. épületének fejrésze és a II. csarnok, ezen üzletek és kereskedők jelenleg a szabadtéri piac területén felállított sátorban árusítanak, ők az I. ütem végén költözhetnek vissza a II. csarnokba; az I. csarnok üzletei az átmeneti időszakban az I. épület elkészült fejrészében működhetnek. Hogy az átmeneti időszak alatt újonnan kialakított, valamint megüresedett üzleteket ne kelljen pályáztatni a meglévő bérlők és az üzletet üzemeltetők részére, a fenti korábbi döntéssel összhangban javasolom a 34/1995. (X.26.) önkormányzati rendelet ennek megfelelő módosítását.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a tervezethez fűzött előzetes hatásvizsgálat és indokolás.

Annak érdekében, hogy a piacon árusító kereskedők egy része a Vásárcsarnok felújítása alatti átmeneti időszakban a nyitott elárusító tér területén kapjanak elhelyezést folyamatos működési lehetőséggel, szükséges a Vásárcsarnok részére a felújítás alatt is ingyenes használat biztosításáról rendelkezni a szombathelyi 6615/29 hrsz-ú ingatlan tekintetében.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni, és a határozati javaslatot elfogadni szíveskedjék.

**Szombathely, 2020. június „ ”.**

 **(: Dr. Nemény András :)**

**HATÁROZATI JAVASLAT**

**…/2020. (VI.25.) Kgy. számú határozat**

Szombathely Megyei Jogú Város Közgyűlése a „Javaslat a Szombathely Városi Vásárcsarnokkal kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés egyetért a felújítás, átalakítás kivitelezési munkáinak ideje alatti időszakban a Vásárcsarnok átmeneti működésére vonatkozó előterjesztésben foglalt javaslatokkal, és a 288/2017. (X.26.) Kgy. sz. határozatot az alábbiak szerint módosítja:
* a zsibvásár helyszíne a Vásártér (6615/29 hrsz.), valamint a 6615/25 hrsz-ú közútnak a Piactér és a vásártér közötti, az előterjesztés melléklete szerinti területe;
* a Vásárcsarnok a felújítás ideje alatt a Hunyadi Üzletházban bérel 2 db irodát.
1. A Közgyűlés Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján a Szombathely Városi Vásárcsarnok részére ingyenes használatot engedélyez a szombathelyi 6615/29 hrsz.-ú ingatlan tekintetében 2020. április 1. napjától kezdődően a vásárcsarnok kivitelezési munkáinak elvégzéséig terjedő határozott időtartamra azzal, hogy
* az ingatlan fenntartásával, üzemeltetésével kapcsolatos költségek a használót terhelik,
* a használó az ingatlant kizárólag a feladatainak ellátására használhatja,
* a használó 3. személynek további használatot engedélyezhet;
* az ingatlant az azon folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, az ingatlant kiürítve és tisztán, átadáskori állapotban és felszereltséggel köteles visszaadni.
1. A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért felelős:

Dr. Holler Péter, a Hatósági Osztály vezetője

Kalmár Ervin, a Városüzemeltetési és Városfejlesztési Osztály vezetője

Nagyné Dr. Gats Andrea, a Jogi és Képviselői Osztály vezetője

Polákovics Marietta, a Szombathely Városi Vásárcsarnok igazgatója)

**Határidő:** azonnal

Melléklet – a zsibvásár helyszíne:

* a Vásártér (6615/29 hrsz.);
* a 6615/25 hrsz-ú közútnak a Piactér és a vásártér közötti jelölt területe.

